CELEX: 32022D0484
Language: da
Date: 2022-03-23 00:00:00
Title: Kommissionens gennemførelsesafgørelse (EU) 2022/484 af 23. marts 2022 om fravigelse af Europa-Parlamentets og Rådets forordning (EU) nr. 1307/2013 og Kommissionens delegerede forordning (EU) nr. 639/2014 for så vidt angår anvendelsen af visse betingelser vedrørende grønne betalinger for ansøgningsåret 2022 (meddelt under nummer C(2022) 1875)

25.3.2022   
               
               
                  DA
               
               
                  Den Europæiske Unions Tidende
               
               
                  L 98/105
               
            
         KOMMISSIONENS GENNEMFØRELSESAFGØRELSE (EU) 2022/484
         af 23. marts 2022
         om fravigelse af Europa-Parlamentets og Rådets forordning (EU) nr. 1307/2013 og Kommissionens delegerede forordning (EU) nr. 639/2014 for så vidt angår anvendelsen af visse betingelser vedrørende grønne betalinger for ansøgningsåret 2022
         
            
               (meddelt under nummer C(2022) 1875)
            
         
         EUROPA-KOMMISSIONEN HAR —
         som henviser til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1307/2013 af 17. december 2013 om fastsættelse af regler for direkte betalinger til landbrugere under støtteordninger inden for rammerne af den fælles landsbrugspolitik og om ophævelse af Rådets forordning (EF) nr. 637/2008 og Rådets forordning (EF) nr. 73/2009 (1), særlig artikel 69, stk. 1, og
         ud fra følgende betragtninger:
         
                     (1)
                  
                  
                     Afsnit III, kapitel 3, i forordning (EU) nr. 1307/2013 indeholder bestemmelser om betaling for landbrugsmetoder, der er til gavn for klimaet og miljøet (herefter »grønne betalinger«). Disse metoder omfatter afgrødediversificering i henhold til artikel 43, stk. 2, litra a), og miljømæssige fokusområder i henhold til artikel 43, stk. 2, litra c), i nævnte forordning. Der er fastsat yderligere bestemmelser om disse metoder i kapitel 3 i Kommissionens delegerede forordning (EU) nr. 639/2014 (2).
                  
               
                     (2)
                  
                  
                     I henhold til artikel 44, stk. 4, i forordning (EU) nr. 1307/2013 betragtes braklagt jord i forbindelse med afgrødediversificering som en anden afgrøde end græs eller andet grøntfoder. Dette indebærer, at jord, der er blevet afgræsset eller høstet til produktionsformål, ikke kan betragtes som braklagt jord.
                  
               
                     (3)
                  
                  
                     I artikel 46, stk. 2, første afsnit, litra a), i forordning (EU) nr. 1307/2013 fastsættes det, at braklagte arealer kan betragtes som miljømæssige fokusområder. Artikel 45, stk. 2, i delegeret forordning (EU) nr. 639/2014 kræver, at der ikke finder landbrugsproduktion sted, og artikel 45, stk. 10b, i nævnte forordning forbyder anvendelse af plantebeskyttelsesmidler på braklagt jord, der betragtes som et miljømæssigt fokusområde.
                  
               
                     (4)
                  
                  
                     Ruslands invasion af Ukraine den 24. februar 2022 har udløst en kraftig stigning i råvarepriserne og påvirker udbuddet af og efterspørgslen efter landbrugsprodukter. For at afhjælpe denne situation bør Unionens landbrugsproduktionspotentiale øges med henblik på både fødevare- og foderforsyningen.
                  
               
                     (5)
                  
                  
                     Braklagte arealer er fortsat agerjord, der egner sig til produktion af afgrøder, og som i varierende grad afhængigt af de konkrete forhold såsom jordbundskvalitet straks kan anvendes til produktion af fødevarer og foder. For at give landbrugerne mulighed for i videst muligt omfang at gøre brug af deres disponible arealer til fødevareproduktion og fodring af dyr bør medlemsstaterne derfor have tilladelse til at fravige betingelserne vedrørende grønne betalinger, herunder anvendelsen af plantebeskyttelsesmidler, for ansøgningsåret 2022 for så vidt angår braklagt jord, der anses for at opfylde kravene til afgrødediversificering eller miljømæssige fokusområder i overensstemmelse med henholdsvis artikel 44, stk. 4, og artikel 46, stk. 2, første afsnit, litra a), i forordning (EU) nr. 1307/2013.
                  
               
                     (6)
                  
                  
                     Denne afgørelse bør kun give mulighed for at fravige forpligtelserne vedrørende afgrødediversificering og miljømæssige fokusområder i det omfang og i den periode, det er strengt nødvendigt. Fravigelserne bør begrænses til ansøgningsåret 2022 og tage sigte på at adressere indvirkningen på udbuddet af og efterspørgslen efter landbrugsprodukter ved at tillade en forøgelse af det samlede areal med agerjord, der er til rådighed til produktion af fødevarer og foder.
                  
               
                     (7)
                  
                  
                     Når medlemsstaterne træffer beslutning om anvendelsen af fravigelserne, bør de tage behørigt hensyn til formålet med de landbrugsmetoder, der er til gavn for klimaet og miljøet, og særlig til behovet for tilstrækkelig beskyttelse af jordkvaliteten og kvaliteten af naturressourcerne og biodiversiteten, særlig i de mest følsomme perioder for blomstrende blomster og rugende fugle.
                  
               
                     (8)
                  
                  
                     For at sikre, at de fravigelser, der tillades ved denne afgørelse, er effektive med hensyn til de tilstræbte mål, nemlig at lægge en dæmper på de stigende råvarepriser og mindske indvirkningen på udbuddet og efterspørgslen, bør medlemsstaterne træffe beslutning om anvendelsen af fravigelserne senest 21 dage efter meddelelsen af denne afgørelse og underrette Kommissionen om de beslutninger, de har truffet, senest 7 dage efter den dato, hvor beslutningerne blev truffet.
                  
               
                     (9)
                  
                  
                     For at gøre Kommissionen i stand til at overvåge, om de fravigelser, der herved muliggøres, anvendes korrekt, samt overvåge deres virkninger, bør medlemsstaterne give oplysninger om antallet af bedrifter og hektar, der er omfattet af fravigelserne. Disse oplysninger bør stilles til Kommissionens rådighed senest den 15. december 2022 ved hjælp af eksisterende notifikationsinstrumenter.
                  
               
                     (10)
                  
                  
                     Foranstaltningerne i denne afgørelse er i overensstemmelse med udtalelse fra Forvaltningskomitéen for Direkte Betalinger —
                  
               VEDTAGET DENNE AFGØRELSE:
         
            Artikel 1
            Beslutninger om fravigelse af visse betingelser vedrørende grønne betalinger for ansøgningsåret 2022
            
               1.   Uanset artikel 44, stk. 4, i forordning (EU) nr. 1307/2013 kan medlemsstaterne for ansøgningsåret 2022 beslutte, at braklagt jord betragtes som en særskilt afgrøde, selv om disse arealer er blevet afgræsset eller høstet til produktionsformål eller brugt til dyrkning.
            
            
               2.   Uanset artikel 45, stk. 2, i delegeret forordning (EU) nr. 639/2014 kan medlemsstaterne for ansøgningsåret 2022 beslutte, at braklagt jord betragtes som miljømæssigt fokusområde i henhold til artikel 46, stk. 2, første afsnit, litra a), i forordning (EU) nr. 1307/2013, selv om disse arealer er blevet afgræsset eller høstet til produktionsformål eller brugt til dyrkning. Den vægtningsfaktor, der er fastsat for braklagt jord i bilag X til forordning (EU) nr. 1307/2013, finder anvendelse.
               Uanset artikel 45, stk. 10b, i delegeret forordning (EU) nr. 639/2014 kan medlemsstaterne, hvis de gør brug af de fravigelser, der er omhandlet i nærværende stykkes første afsnit, også beslutte at tillade anvendelse af plantebeskyttelsesmidler på de områder, der afgræsses eller høstes til produktionsformål, eller som bruges til dyrkning.
            
         
         
            Artikel 2
            Frist
            Beslutningerne i artikel 1 træffes senest 21 dage efter datoen for meddelelsen af nærværende afgørelse.
         
         
            Artikel 3
            Meddelelser
            
               1.   Medlemsstaterne giver Kommissionen besked om beslutninger truffet i henhold til artikel 1 senest 7 dage efter dato, hvor beslutningerne blev truffet.
            
            
               2.   Senest den 15. december 2022 giver medlemsstaterne Kommissionen meddelelse om det antal bedrifter, som har anvendt fravigelserne i artikel 1, og om det antal hektar, som de nævnte fravigelser er blevet anvendt på.
            
         
         
            Artikel 4
            Adressater
            Denne afgørelse er rettet til medlemsstaterne.
         
         
            Udfærdiget i Bruxelles, den 23. marts 2022.
            
               
                  På Kommissionens vegne
               
               Janusz WOJCIECHOWSKI
               
                  Medlem af Kommissionen
               
            
         
         
            (1)  EUT L 347 af 20.12.2013, s. 608.
         
            (2)  Kommissionens delegerede forordning (EU) nr. 639/2014 af 11. marts 2014 om supplerende regler til Europa-Parlamentets og Rådets forordning (EU) nr. 1307/2013 om regler for direkte betalinger til landbrugere under den fælles landbrugspolitiks støtteordninger og om ændring af bilag X til nævnte forordning (EUT L 181 af 20.6.2014, s. 1).